B4-1356, 1368, 1373, 1388 και 1410/95

Ψήφισμα σχετικά με τα πυρηνικά απόβλητα και τη θαλάσσια ρύπανση

Το Ευρωπαϊκό Κοινοβούλιο,

- υπενθυμίζοντας τα προηγούμενα ψηφίσματά του σχετικά με τις εκπομπές ραδιενεργού ακτινοβολίας από το Sellafield, το βρετανικό πυρηνικό εργοστάσιο ενέργειας στην ανατολική ακτή της Ιρλανδικής Θάλασσας, καθώς και άλλα ψηφίσματα σχετικά με τη χημική και πυρηνική ρύπανση,

Α. θορυβημένο για την όλο και αυξανόμενη πίεση που ασκείται στο περιβάλλον από πάσης φύσεως επικίνδυνα απόβλητα,

Β. επισημαίνοντας ότι η σκωτική εγκατάσταση επεξεργασίας πυρηνικών αποβλήτων στο Dourneay, που διαθέτει εισαγόμενα πυρηνικά απόβλητα, δημιουργεί φόβους για κινδύνους στη δημόσια υγεία και το περιβάλλον,

Γ. λαμβάνοντας υπόψη το γεγονός ότι η Βρετανική Αρχή για την Ατομική Ενέργεια (UKAEA) επιβεβαίωσε ότι έρριψε στη Μάγχη, μεταξύ του 1950 και του 1963, 17.000 τόνους ελαφρών ραδιενεργών αποβλήτων σε βαρέλια,

Δ. λαμβάνοντας υπόψη ότι η εταιρεία British Gas προετοιμάζεται να εγκαταστήσει αγωγούς πετρελαίου στην περιοχή Beaufort's Dyke της Ιρλανδικής Θάλασσας, όπου έχουν ήδη ποντισθεί μεγάλες ποσότητες εκρηκτικών, χημικών όπλων και πυρηνικών αποβλήτων,

Ε. έχοντας υπόψη το άρθρο 35 της Συνθήκης ΕΚΑΕ και το γεγονός ότι η Επιτροπή ανήγγειλε ότι θα εξετάσει το κατά πόσον για τους χώρους απόρριψης μεταξύ Σκωτίας και Ιρλανδίας ισχύουν οι διατάξεις της Συνθήκης ΕΚΑΕ,

1. επισημαίνει τους συχνά μη αναστρέψιμους περιβαλλοντικούς κινδύνους από την εναέρια, σιδηροδρομική, οδική ή θαλάσσια μεταφορά χρησιμοποιημένων πυρηνικών καυσίμων[semigr ]

2. καλεί όλους τους φορείς που εμπλέκονται στον τομέα της πυρηνικής ενέργειας και των εγκαταστάσεων επανεπεξεργασίας πυρηνικών υλικών, να αποτρέψουν κάθε μόλυνση του περιβάλλοντος και όλους όσοι προβαίνουν σε απορρίψεις χημικών ή πυρηνικών αποβλήτων στη θάλασσα να παράσχουν χωρίς καθυστέρηση όλα τα στοιχεία στην Επιτροπή[semigr ]

3. ζητεί από την Επιτροπή να πραγματοποιήσει, στο πλαίσιο της Συνθήκης ΕΚΑΕ, μία λεπτομερή έρευνα για την εναπόθεση πυρηνικών αποβλήτων στη Μάγχη και στη Θάλασσα της Ιρλανδίας σε σχέση με τις πιθανές επιπτώσεις στη δημόσια υγεία και την προστασία του περιβάλλοντος που θα μπορούσαν να προκύψουν από την εν λόγω εναπόθεση, καθώς και την ανάγκη περισυλλογής και αποθήκευσης των εν λόγω αποβλήτων[semigr ]

4. καλεί την Επιτροπή να εξετάσει τις ρυθμίσεις παρακολούθησης που ακολουθεί η κυβέρνηση του ΗΒ στις εν λόγω εγκαταστάσεις, σύμφωνα με το άρθρο 35 της Συνθήκης ΕΚΑΕ[semigr ]

5. καλεί επιπλέον την Επιτροπή, μαζί με την κυβέρνηση του ΗΒ, να προχωρήσει σε εκτεταμένο έλεγχο όλης της υποθαλάσσιας περιοχής του Βόρειου Πορθμού μεταξύ Σκωτίας και Ιρλανδίας καθώς και άλλων χώρων που είναι γνωστοί για την απόρριψη πυρομαχικών και ραδιενεργών αποβλήτων, όπως το Hurd Deep κοντά στα νησιά του Πορθμού[semigr ]

6. καλεί την εταιρεία British Gas να μην εγκαταστήσει αγωγούς στην περιοχή Beaufort's Dyke μέχρις ότου περατωθεί μια εκτεταμένη έρευνα της εν λόγω περιοχής[semigr ]

7. καλεί τις κυβερνήσεις των κρατών μελών να διασφαλίσουν ότι στην επικείμενη Διακυβερνητική Διάσκεψη θα εξετασθούν οι ανησυχίες που αφορούν την πυρηνική ασφάλεια και ιδίως η νομική βάση επί της οποίας θα ληφθούν μέτρα για την αντιμετώπισή τους[semigr ]

8. πιστεύει ότι οι παραγωγοί χώρες θα πρέπει να αναλάβουν την ευθύνη της διάθεσης των πυρηνικών τους αποβλήτων, και καλεί τα κράτη μέλη της ΕΕ να υιοθετήσουν μια πολιτική που θα βασίζεται στην αρχή «ο ρυπαίνων πληρώνει»[semigr ]

9. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις και τα κοινοβούλια των κρατών μελών και το Γενικό Γραμματέα της IAEA.